CELEX: 52015PC0496
Language: mt
Date: 2015-11-18
Title: Proposta għal REGOLAMENT TAL-PARLAMENT EWROPEW U TAL-KUNSILL dwar l-istatistika Ewropea tal-prezzijiet tal-gass naturali u tal-elettriku li jħassar id-Direttiva 2008/92/KE tal-Parlament Ewropew u tal-Kunsill li tikkonċerna l-proċedura Komunitarja sabiex tittejjeb it-trasparenza ta’ prezzijiet tal-gass u tal-elettriku imposti fuq konsumaturi industrijali

IL-KUMMISSJONI EWROPEA
            Brussell, 18.11.2015
            COM(2015) 496 final
            2015/0239(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL
            dwar l-istatistika Ewropea tal-prezzijiet tal-gass naturali u tal-elettriku li jħassar id-Direttiva 2008/92/KE tal-Parlament Ewropew u tal-Kunsill li tikkonċerna l-proċedura Komunitarja sabiex tittejjeb it-trasparenza ta’ prezzijiet tal-gass u tal-elettriku imposti fuq konsumaturi industrijali
            (Test b'rilevanza għaż-ŻEE)
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet għall-proposta u l-għanijiet tagħha
            
            
               Il-Kummissjoni (Eurostat) tiġbor dejta dwar il-prezzijiet tal-gass naturali u l-elettriku għall-utenti aħħarin industrijali (konsumaturi finali mhux domestiċi). Il-prezzijiet għall-utenti aħħarin industrijali ġew irregolati permezz ta' leġiżlazzjoni sa mill-1990, u bħalissa qed jiġu rregolati permezz tad-Direttiva 2008/92/KE, li ħassret id-Direttiva 90/377/KEE. L-awtoritajiet nazzjonali jiġbru d-dejta dwar il-prezzijiet għall-konsumaturi domestiċi abbażi ta' qbil volontarju. L-awtoritajiet nazzjonali informaw lill-Kummissjoni li, minħabba restrizzjonijiet finanzjarji u tar-riżorsi umani, diversi fornituri tad-dejta (kumpaniji tal-gass naturali u l-elettriku) qed jiddubitaw għandhomx jibqgħu jiġbru din id-dejta.
            
            
               Fil-Kunsill Ewropew tat-22 ta' Mejju 2013 dwar l-enerġija u t-tassazzjoni, il-kapijiet tal-istat u l-gvern iddikjaraw li l-politika tal-enerġija tal-UE għandha timmira li tipprovdi lid-djar u l-kumpaniji b'enerġija għal prezzijiet raġonevoli u kompetittivi f'manjiera sikura u sostenibbli. Konsegwentament, il-Kummissjoni intalbet tipprovdi analiżi tal-"kompożizzjoni u l-ixprunaturi tal-prezzijiet u l-kostijiet tal-enerġija fl-Istati Membri". Din l-analiżi kellha tiffoka fuq l-impatt tal-prezzijiet tal-enerġija fuq id-djar, l-intrapriżi żgħar u medji u l-industriji intensivi fl-enerġija, u, b'mod iktar mifrux, teżamina l-kompetittività tal-UE f'rabta mal-kontrapartijiet ekonomiċi globali tagħha.
            
            
               Il-Kummissjoni, wara li identifikat li kienet meħtieġa dejta tal-ipprezzar dettaljata addizzjonali għal din l-analiżi, ġabret l-informazzjoni meħtieġa mit-28 Stat Membru tal-UE kollha abbażi ta' qbil volontarju. F'Jannar 2014 ġie ppreżentat rapport lill-Kunsill li kien jinkludi analiżi dettaljata tal-komponenti tal-prezzijiet tal-gass naturali u l-elettriku.
            
            
               Fl-2014, il-fassala tal-politika għamlu diversi talbiet għal statistika uffiċjali iktar dettaljata dwar il-prezzijiet tal-gass naturali u l-gass. Il-Kunsill Trasport, Telekomunikazzjoni u Enerġija (TTE), waqt il-laqgħa tiegħu tat-13 ta' Ġunju 2014, irrikonoxxa l-impatt negattiv ta' prezzijiet u kostijiet tal-enerġija li huma għoljin u qed ikomplu jiżdiedu, fuq il-kompetittività globali tal-Ewropa u fuq l-istandard tal-għajxien ta' konsumaturi individwali. Għal din ir-raġuni, il-Kunsill TTE talab għal "reviżjoni ta' segwitu mill-Kummissjoni dwar il-prezzijiet u l-kostijiet tal-enerġija u dwar il-konsumaturi sal-2016".
            
            
               Fil-25 ta' Frar 2015, il-Kummissjoni Ewropea adottat il-Pakkett tal-Unjoni dwar l-Enerġija. Waħda mill-azzjonijiet tal-Pakkett tal-Unjoni dwar l-Enerġija taħt il-kapitolu tas-suq intern tal-enerġija tiddefinixxi analiżi tal-prezzijiet u l-kostijiet tal-enerġija li għandha titwettaq fl-2016 u kull sentejn (2) wara.
            
            
               Tfassal sett addizzjonali ta' subkomponenti dwar it-taxxi u l-levies u l-prezzijiet tan-netwerk fuq il-gass naturali u l-elettriku sabiex jirrifletti l-miri tal-Pakkett tal-Unjoni dwar l-Enerġija u, b'mod partikolari, jindirizza l-ħtieġa għal iktar trasparenza dwar il-kostijiet u l-prezzijiet tal-enerġija msemmija fil-punt għall-azzjoni 8 tal-Pakkett.
            
            
               •Konsistenza ma' politika eżistenti fil-qasam
            
            
               Il-Kunsill Ewropew ta' Ġunju 2014 reġa' kkonferma l-ħtieġa li jissaħħaħ is-suq uniku tal-UE, li tiżdied il-kompetittività u t-trasparenza fis-suq tal-gass u li titlesta l-integrazzjoni tas-suq tal-enerġija Ewropew. Il-Kunsill talab ukoll għal analiżi ulterjuri tal-integrazzjoni tas-suq fir-rigward tal-effiċjenza u s-sigurtà tal-enerġija.
            
            
               •Konsistenza ma’ politiki oħrajn tal-UE
            
            
               
                  Il-Pakkett tal-Unjoni dwar l-Enerġija ġie adottat mill-Kummissjoni fil-25 ta' Frar 2015. F'dan il-kuntest, il-Kummissjoni, mill-2016 'il quddiem, se tipprovdi dejta dwar il-prezzijiet u l-kostijiet tal-enerġija (inkluż taxxi u sussidji). Dan it-tqassim tal-prezzijiet u l-kostijiet tal-enerġija se jippermetti lill-Kummissjoni timmonitorja s-sitwazzjoni tas-suq tal-enerġija. 
               
            
            
               2.BAŻI LEGALI, SUSSIDJARJETÀ U PROPORZJONALITÀ
            
            
               •Bażi legali
            
            
               
                  L-Artikolu 338(1) tat-Trattat dwar il-Funzjonament tal-Unjoni Ewropea.
               
            
            
               •Sussidjarjetà (għal responsabbiltajiet mhux esklussivi)
            
            
               
                  Il-Kummissjoni (Eurostat) tiġbor dejta nazzjonali dwar il-prezzijiet tal-gass naturali u l-elettriku billi tuża metodoloġija li tippermetti tqabbil tal-prezzijiet bejn l-Istati Membri. Din id-dejta tal-prezzijiet trid tinġabar fil-livell tal-UE sabiex ikun żgurat li d-dejta hija affidabbli u komparabbli bejn l-Istati Membri kollha tal-UE u għall-aggregar tad-dejta għall-UE u għaż-żona euro. Fil-livell nazzjonali, id-dejta tal-prezzijiet tinġabar mill-awtoritajiet nazzjonali rilevanti u wara titqassam mill-Eurostat.
               
            
            
               •Proporzjonalità
            
         
         
            
               
                  L-att legali propost se jkopri l-ġbir tad-dejta tal-prezzijiet tal-gass naturali u l-elettriku għad-djar u s-setturi mhux domestiċi. Fil-passat, id-dejta tal-prezzijiet għas-settur industrijali nġabret f'konformità mad-Direttiva 2008/92/KE, iżda d-dejta tal-prezzijiet għas-settur domestiku nġabret abbażi ta' qbil volontarju. Il-kumplessità dejjem tikber tas-suq intern tal-enerġija tagħmilha dejjem iktar diffiċli biex tinkiseb dejta tal-prezzijiet li hija affidabbli u aġġornata għall-gass naturali u l-elettriku fin-nuqqas ta' obbligi legali vinkolanti biex tiġi fornuta tali dejta, b'mod partikolari fis-settur domestiku. Il-bidliet proposti mqabbla mas-sitwazzjoni taħt id-Direttiva 2008/92/KE jikkonsistu fil-kopertura ta' dejta li bħalissa tinġabar b'mod volontarju mill-att legali propost. Dan ma jmurx lil hinn minn dak li huwa meħtieġ għall-kisba tal-għanijiet stabbiliti.
               
            
            
               •Għażla tal-istrument legali
            
            
               
                  L-użu tal-istrument legali ta' Regolament tal-Parlament Ewropew u tal-Kunsill għandu jiżgura implimentazzjoni f'waqtha, mingħajr xkiel u armonizzata fl-UE kollha.
               
            
            
               3.SEJBIET TAL-EVALWAZZJONIJIET EX POST, TAL-KONSULTAZZJONIJIET TAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex-post / verifiki tal-adegwatezza tal-leġiżlazzjoni eżistenti
            
            
               
                  Il-leġiżlazzjoni eżistenti applikabbli (id-Direttiva 2008/92/KE) tkopri biss il-ġbir tad-dejta tal-prezzijiet tal-gass naturali u tal-elettriku għas-settur industrijali. Il-metodoloġija użata għal dan l-istħarriġ tal-prezzijiet, li ġiet introdotta fl-2007, instabet li hija effettiva. 
               
            
            
               •Konsultazzjoni mal-partijiet ikkonċernati
            
            
               
                  Il-membri tal-Grupp ta' Ħidma dwar l-Istatistika tal-Enerġija (ESWG) ġew ikkonsultati minn Eurostat bil-miktub f'Jannar tal-2015. Ġew ikkunsidrati l-kummenti u r-rakkomandazzjonijiet tagħhom. Il-konsultazzjoni bil-miktub ta' ESWG irriżultat fi tnaqqis tal-għadd ta' subkomponenti tat-taxxi u l-levies (minn 11 għal 6 subkomponenti) u tnaqqis sostanzjali fid-dejta dwar il-prezzijiet tan-netwerk tal-elettriku u l-gass naturali li għandha tiġi rrapportata. Il-membri tal-grupp tad-Diretturi tal-Istatistika u l-Kontabbiltà Settorjali u Ambjentali (DIMESA) ġew ikkonsultati bil-miktub f'Mejju u Ġunju 2015 u din il-konsultazzjoni wasslet għal estensjoni tal-iskadenzi għat-talba ta' deroga dwar ir-rapportar tal-komponenti u/jew is-subkomponenti tad-dejta tal-prezzijiet. Ġie stabbilit livell limitu għall-prezzijiet tal-gass natural fis-settur domestiku sabiex ikunu jistgħu jiġu eżentati l-pajjiżi fejn il-konsum domestiku tal-gass naturali huwa baxx. L-abbozz emendat ġie ppreżentat fil-laqgħa tal-grupp DIMESA fil-11 ta' Ġunju 2015 u fil-laqgħa ta' ESWG fl-24 ta' Ġunju 2015.
               
            
            
               •Ġbir u użu tal-pariri esperti
            
            
               
                  Eurogas u Eurelectric, żewġ assoċjazzjonijiet fis-setturi tal-gass u l-elettriku, ġew ikkonsultati minn Eurostat dwar il-fattibbiltà tal-ġbir tad-dejta. Ġew kkunsidrati r-rakkomandazzjonijiet tagħhom dwar id-disponibbilità tal-informazzjoni fuq is-subkomponenti tal-prezzijiet tan-netwerk tal-elettriku u l-gass naturali.
               
            
            
               •Adegwatezza regolatorja u simplifikazzjoni
            
            
               
                  Il-piż amminsitrattiv għall-awtoritajiet tar-rapportar u l-Kummissjoni mhux se jiżdied b'mod sinifikanti għaliex ħafna mid-dejta tal-prezzijiet konċernata diġà tiġi rapportata b'mod volontarju. Għalkemm xi ftit subkomponenti tat-taxxa u l-prezzijiet tan-netwerk diġà ġew miżjuda mal-lista tad-dejta li għandha tinġabar, il-frekwenza tar-rapportar naqset minn darba fis-sena għal darba kull tliet snin. Il-piż amministrattiv kumplessiv għalhekk ma tantx għandu l-probabbiltà li jinbidel.
               
            
            
               •Valutazzjoni tal-impatt
            
            
               
                  Ma twettqet ebda valutazzjoni tal-impatt għal din il-proposta għaliex mhux se tibdel l-attivitajiet tal-awtoritajiet tar-rapportar jew tal-Kummissjoni b'mod sinifikanti. Ir-raġġunar dettaljat li jsostni d-deċizjoni biex ma titwettaqx il-valutazzjoni tal-impatt huwa stabbilit fil-pjan direzzjonali tal-Kummissjoni li ġie ppubblikat fuq is-sit tal-internet tal-Kummissjoni: http://ec.europa.eu/smart-regulation/impact/planned_ia/docs/2014_estat_001_roadmap_electricityprices.pdf
               
            
            
               •Drittijiet fundamentali
            
            
               
                  Ma japplikax.
               
            
            
               4.IMPLIKAZZJONIJIET BAĠITARJI
            
            
               Il-proposta ma għandhiex implikazzjonijiet fuq il-baġit tal-UE. Mhux se jkun hemm kostijiet addizzjonali għaliex l-attivitajiet mhux se jiżdiedu b'mod sinifikanti.
            
            
               5.ASPETTI OĦRA
            
            
               •Pjanijiet ta' implimentazzjoni u monitoraġġ, evalwazzjoni u arranġamenti tar-rapportar
            
         
         
            
               
                  Xejn.
               
            
            
               •Dokumenti ta' spjegazzjoni (għad-Direttivi)
            
            
               
                  Ma japplikax.
               
            
            
               •Spjegazzjoni dettaljata tad-dispożizzjonijiet speċifiċi tal-proposta
            
            
               
                  Dejta tal-istatistika dwar il-prezzijiet tal-gass naturali u l-elettriku li hija affidabbli, f'waqtha u kompluta hija sors importanti tal-informazzjoni għall-fassala tal-politika Ewropej. Minħabba l-fatt li l-ġbir tad-dejta dwar il-prezzijiet tal-gass u l-elettriku fis-settur domestiku jsir fuq qbil volontarju, il-fornituri individwali tad-dejta (il-kumpaniji tal-elettriku jew tal-gass) jistgħu jiddeċiedu li ma jkomplux jagħmluh iktar. Minħabba l-fatt li l-ġbir tad-dejta se jkun kopert minn qafas legali, it-tkomplija tar-rapportar se tkun garantita.
               
               
                  Sabiex jiġu analizzati l-ixprunaturi prinċipali tal-prezzijiet għall-elettriku u l-gass naturali, mhux suffiċjenti li wieħed iħares biss lejn il-prezzijiet finali tal-gass u l-elettriku u l-prezzijiet tan-netwerk, it-taxxi u l-prodott. Sabiex jiġu identifikati l-ixprunaturi tal-prezzijiet, ġie miżjud sett ta' varjabbli (subkomponenti) mal-ġbir tad-dejta li se jippermetti analiżi iktar dettaljata tad-dejta li tinġabar ibbażata fuq metodoloġija armonizzata. 
               
            
            
               Iż-Żona Ekonomika Ewropea
            
            
               L-att propost jikkonċerna kwistjoni taż-Żona Ekonomika Ewropea (ŻEE) u għalhekk għandu jiġi estiż għaż-ŻEE.
            
            
               2015/0239 (COD)
            
            
               Proposta għal
            
            
               REGOLAMENT TAL-PARLAMENT EWROPEW U TAL-KUNSILL
            
            
               dwar l-istatistika Ewropea tal-prezzijiet tal-gass naturali u tal-elettriku li jħassar id-Direttiva 2008/92/KE tal-Parlament Ewropew u tal-Kunsill li tikkonċerna l-proċedura Komunitarja sabiex tittejjeb it-trasparenza ta’ prezzijiet tal-gass u tal-elettriku imposti fuq konsumaturi industrijali
            
            
               (Test b'rilevanza għaż-ŻEE)
            
            
               IL-PARLAMENT EWROPEW U L-KUNSILL TAL-UNJONI EWROPEA
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 338(1) tiegħu,
            
            
               Wara li kkunsidraw il-proposta mill-Kummissjoni Ewropea,
            
            
               Wara t-trażmissjoni tal-abbozz tal-att leġiżlattiv lill-parlamenti nazzjonali,
            
            
               Filwaqt li jaġixxu f'konformità mal-proċedura leġiżlattiva ordinarja,
                  1
               
            
            
               Billi:
            
            
               (1)Il-kompetittività, is-sostenibbiltà u s-sigurtà tal-enerġija huma l-miri globali ta' Unjoni tal-Enerġija reżiljenti b'politika dwar it-tibdil fil-klima progressiva.
            
         
         
            
               (2)Hija meħtieġa informazzjoni ta' kwalità għolja, komparabbli, aġġornata, affidabbli u armonizzata dwar il-prezzijiet tal-gass naturali u l-elettriku li jiġu ċċarġjati lill-konsumaturi finali sabiex tiġi abbozzata politika tal-Unjoni tal-Enerġija u jsir monitoraġġ tas-swieq tal-enerġija tal-Istati Membri.
            
            
               (3)Dan ir-Regolament jimmira li jipprovdi l-istatistika Ewropea biex tappoġġa l-politiki tal-enerġija b'mod partikolari lejn il-ħolqien ta' suq intern tal-enerġija kompletament integrat għall-konsumaturi. Għandha ssir disponibbli iktar trasparenza dwar il-kostijiet u l-prezzijiet tal-enerġija, kif ukoll fil-livell tal-appoġġ pubbliku, biex titjieb l-integrazzjoni tas-suq.
            
            
               (4)S'issa, id-Direttiva 2008/92/KE tal-Parlament Ewropew u tal-Kunsill
                  2
                ipprovdiet qafas komuni għall-produzzjoni, it-trażmissjoni u d-disseminazzjoni ta' statistika komparabbli dwar il-prezzijiet bl-imnut tal-gass naturali u l-elettriku imposti fuq il-konsumaturi industrijali fl-Unjoni.
            
            
               (5)Il-ġbir tad-dejta dwar il-prezzijiet bl-imnut tal-gass naturali u l-elettriku imposti fuq il-konsumaturi finali fis-settur domestiku s'issa twettaq fuq bażi ta' qbil volontarju.
            
            
               (6)Il-kumplessità dejjem tikber tas-suq intern tal-enerġija tagħmilha dejjem iktar diffiċli biex tinkiseb dejta tal-prezzijiet li hija affidabbli u aġġornata għall-gass naturali u l-elettriku fin-nuqqas ta' obbligi legali vinkolanti biex tiġi pprovduta tali dejta, b'mod partikolari fis-settur domestiku.
            
            
               (7)Sabiex ikun garantit ir-rapportar tad-dejta tal-prezzijiet ta' kwalità għolja għas-settur domestiku u għas-settur mhux domestiku, il-ġbir taż-żewġ tipi ta' dejta għandu jkun kopert minn att legali.
            
            
               (8)F'ħafna mill-pajjiżi, id-dejta dwar is-sistemi ta' trażmissjoni hija disponibbli mir-regolaturi tal-enerġija. Madankollu, għadd ħafna ikbar ta' kompilaturi tad-dejta huma involuti għall-kostijiet tad-distribuzzjoni u r-rapportar tad-dejta huwa kkunsidrat bħala sfida ikbar f'xi Stati Membri. Minħabba s-sinifikanza tal-kostijiet tad-distribuzzjoni u l-ħtieġa għat-trasparenza f'din il-kwistjoni, il-ġbir tad-dejta jrid ikun armonizzat abbażi ta' metodoloġija soda.
            
            
               (9)Is-sistema tal-livelli tal-konsum użata mill-Kummissjoni (Eurostat) fil-pubblikazzjon tal-prezzijiet tagħha għandha tiżgura t-trasparenza tas-suq u d-disseminazzjoni mifruxa tad-dejta tal-prezzijiet mhux kunfidenzali u għandha tippermetti l-kalkolu tal-aggregati Ewropej.
            
            
               (10)Ir-Regolament (KE) Nru 223/2009 tal-Parlament Ewropew u tal-Kunsill
                  3
                jipprovdi li l-istatistika għandha tinġabar f'konformità mal-prinċipji ta' imparzjalità, trasparenza, affidabbiltà, oġġettività, indipendenza professjonali u kosteffettività, filwaqt li tiġi protetta l-kunfidenzjalità statistika.
            
            
               (11)L-informazzjoni dwar il-prezzijiet ċċarġjati fuq il-konsumaturi finali tal-gass naturali u l-elettriku għandha tippermetti t-tqabbil mal-prezzijiet ta' komoditajiet oħrajn tal-enerġija.
            
            
               (12)L-informazzjoni tal-ġbir tad-dejta dwar il-prezzijiet u l-kwalità għandha tiġi fornuta bħala parti mill-proċedura standard tar-rapportar.
            
            
               (13)Dejta dettaljata dwar it-tqassim tal-livelli tal-konsum u l-ishma tas-suq rispettivi tagħhom huma parti essenzjali mill-istatistika tal-prezzijiet tal-gass naturali u l-elettriku.
            
            
               (14)L-analiżi tal-prezzijiet tista' titwettaq biss jekk tkun disponibbli statistika uffiċjali ta' kwalità għolja mill-Istati Membri fir-rigward tal-komponenti u s-subkomponenti differenti tal-prezzijiet tal-gass naturali u l-elettriku. Metodoloġija riveduta għall-ġenerazzjoni ta' tqassim dettaljat tal-komponenti u s-subkomponenti varji tal-prezzijiet tal-gass naturali u l-elettriku imposti fuq il-konsumaturi finali se tippermetti li jiġi analizzat l-impatt ta' aspetti differenti fuq il-prezzijiet finali.
            
            
               (15)Id-dejta fornuta lill-Kummissjoni (Eurostat) dwar il-prezzijiet u l-kundizzjonijiet tal-bejgħ lill-konsumaturi finali, u t-tqassim tal-għadd ta' konsumaturi finali skont il-konsum f'kull livell tal-konsum, għandha tforni lill-Kummissjoni b'informazzjoni xierqa biex tiddeċiedi dwar miżuri jew proposti xierqa f'rabta mal-politika tal-enerġija.
            
            
               (16)Fehim tajjeb tat-taxxi u l-imposti f'kull Stat Membru huwa essenzjali għall-iżgurar tat-trasparenza tal-prezzijiet. Ġiet identifikata l-importanza tat-tqassim tad-dejta dwar il-kostijiet tan-netwerk, l-imposti, it-taxxi, il-levies u t-tariffi.
            
            
               (17)L-Istati Membri li fihom il-konsum tal-gass naturali bħala proporzjon tal-konsum finali tal-enerġija tad-djar huwa baxx għandhom jiġu eżentati mill-obbligu li jfornu dejta dwar il-prezzijiet tal-gass natural għall-konsumaturi domestiċi finali.
            
            
               (18)Il-Kummissjoni (Eurostat) flimkien mal-Istati Membri, sabiex ittejjeb l-affidabbiltà tad-dejta, għandha tivvaluta u, jekk ikun hemm bżonn, ittejjeb, il-metodoloġija għall-ġbir u l-ipproċessar tad-dejta f'mod preċiż, allinjat mal-qafas tal-governanza għall-istatistika. Għalhekk, ir-rapporti tal-kwalità għandhom jitħejjew regolarment u l-valutazzjonijiet tal-kwalità tad-dejta tal-prezzijiet għandhom jitwettqu regolarment.
            
            
               (19)Abbażi ta' talba ġustifikata minn Stat Membru, il-Kummissjoni tista' tagħti derogi lill-Istati Membri f'rabta ma' dawk l-obbligi speċifiċi li għalihom l-applikazzjoni ta' dan ir-Regolament għas-sistema nazzjonali tal-istatistika ta' Stat Membru tirrikjedi adattamenti maġġuri u aktarx twassal għal piż addizzjonali sinifikanti fuq dawk li jwieġbu.
            
            
               (20)Sabiex tinżamm il-kwalità għolja tad-dejta fornuta mill-Istati Membri, is-setgħa biex jiġu adottati l-atti f'konformità mal-Artikolu 290 tat-Trattat dwar il-Funzjonament tal-Unjoni Ewropea għandha tiġi delegata lill-Kummissjoni, bil-ħsieb li jiġu aġġustati l-livelli limiti li jistgħu japplikaw għas-suq tal-gass naturali.  Huwa partikolarment importanti li l-Kummissjoni twettaq konsultazzjonijiet xierqa matul ix-xogħol preparatorju tagħha, inkluż fil-livell tal-esperti. Il-Kummissjoni, fit-tħejjija u t-tfassil tal-atti delegati, għandha tiżgura trażmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill.
            
            
               (21)Il-Kummissjoni għandha tiżgura li l-atti delegati ma jimponux piż amministrattiv addizzjonali sinifikanti fuq l-Istati Membri jew fuq dawk li jwieġbu.
            
         
         
            
               (22)Sabiex ikunu żgurati kundizzjonijiet uniformi għall-implimentazzjoni tar-Regolament, is-setgħat ta' implimentazzjoni għandhom jingħataw lill-Kummissjoni fir-rigward tal-format u l-arranġamenti għat-trażmissjoni tad-dejta, ir-rekwiżiti għar-rapporti tal-kwalità, l-istruttura u l-komparabbiltà tagħhom, u l-għoti ta' derogi. Dawn is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni.
            
            
               (23)Id-Direttiva 2008/92/KE titħassar.
            
            
               (24)Il-Kumitat tas-Sistema Ewropea tal-Istatistika ġie kkonsultat.
            
            
               ADOTTAW DAN IR-REGOLAMENT:
            
            
               Artikolu 1
            
            
               Suġġett
            
            
               Dan ir-Regolament jistabbilixxi qafas komuni għall-iżvilupp, il-produzzjoni u d-disseminazzjoni ta' statistika Ewropea komparabbli dwar il-prezzijiet tal-gass naturali u l-elettriku għad-djar u l-konsumaturi finali mhux domestiċi fl-UE.
            
            
               Artikolu 2
            
            
               Definizzjonijiet
            
            
               Għall-finijiet ta' dan ir-Regolament, japplikaw id-definizzjonijiet li ġejjin:
            
            
               (1)"dar/domestika", "konsum tal-enerġija finali" u "awtoprodutturi" għandu jkollhom l-istess tifsira kif jissemma fl-Anness A tar-Regolament (KE) Nru 1099/2008 tal-Parlament Ewropew u tal-Kunsill
                  4
               ;
            
            
               (2)"konsumatur", "konsumatur finali", "konsumatur domestiku", "konsumatur mhux domestiku", "trażmissjoni", "distribuzzjoni" u "provvista" marbuta mal-elettriku għandu jkollhom l-istess tifsira kif jissemma fid-Direttiva 2009/72/KE tal-Parlament Ewropew u tal-Kunsill
                  5
               , meta użati f'rabta mal-elettriku;
            
            
               (3)"konsumatur", "konsumatur finali", '"konsumatur domestiku", "konsumatur mhux domestiku", "trażmissjoni", "distribuzzjoni" u "forniment" marbuta mal-gass naturali għandu jkollhom l-istess tifsira kif jissemma fid-Direttiva 2009/73/KE tal-Parlament Ewropew u tal-Kunsill
                  6
               , meta użati f'rabta mal-gass naturali;
            
            
               (4)"komponent tan-netwerk" tfisser il-kombinament tal-kostijiet tan-netwerk tad-distribuzzjoni u tat-trażmissjoni kif dikjarat fil-punt 6 tal-Anness I u fil-punt 5 tal-Anness II.
            
            
               Artikolu 3
            
            
               Sorsi tad-dejta
            
            
               Filwaqt li japplikaw il-prinċipju taż-żamma ta' piż ridott fuq dawk li jwieġbu u tas-simplifikazzjoni amministrattiva, l-Istati Membri għandhom jiġbru dejta dwar il-prezzijiet tal-gass naturali u l-elettriku u s-subkomponenti tagħhom dwar il-kostijiet u t-taxxi, il-levies, it-tariffi u l-imposti tan-netwerk kif jissemma fl-Annessi I u II u dwar il-volumi tal-konsum u għandhom ifasslu rapport tal-kwalità billi jużaw is-sorsi li ġejjin:
            
            
               (a)stħarriġiet speċifiċi tal-istatistika marbuta mal-prezzijiet bl-imnut tal-gass naturali u l-elettriku indirizzati lejn il-produtturi jew in-negozjanti, l-operaturi tas-sistemi ta' trażmissjoni u distribuzzjoni, l-importaturi jew l-esportaturi tal-prodotti tal-enerġija, u l-impriżi tal-provvista;
            
            
               (b)stħarriġiet oħra tal-istatistika indirizzati lejn il-konsumaturi fis-settur domestiku u l-konsumaturi finali fis-settur mhux domestiku;
            
            
               (c)sorsi amministrattivi, bħal dawk miżmuma mir-regolaturi nazzjonali tas-swieq tal-gass naturali u l-elettriku;
            
         
         
            
               (d)sorsi oħra li japplikaw proċeduri ta' stima tal-istatistika sodi.
            
            
               Artikolu 4
            
            
               Kopertura
            
            
               (1)L-Istati Membri għandhom jiżguraw li s-sistema tal-ġbir u l-kompilazzjoni tad-dejta tkun rappreżentattiva.
            
            
               (2)L-Istati Membri ma għandhomx ikunu obbligati jittrażmettu dejta dwar il-prezzijiet tal-gass naturali għall-konsumaturi domestiċi lill-Kummissjoni (Eurostat) jekk il-konsum tal-gass naturali fis-settur domestiku jkun taħt il-livell limitu ta' 1% tal-konsum nazzjonali totali tal-enerġija fis-settur domestiku. Il-Kummissjoni (Eurostat) għandha tirrevedi regolarment, mill-inqas kull 3 snin, liema Stati Membri jikkwalifikaw skont il-konsum tal-gass naturali fis-settur domestiku ta' pajjiżhom biex jiġu esklużi mill-obbligu li jittrażmettu d-dejta.
            
            
               (3)Il-Kummissjoni għandha tingħata s-setgħa tadotta atti delegati f'konformità mal-Artikolu 10, filwaqt li tikkunsidra x-xejriet ekonomiċi u tekniċi, li jikkonċernaw l-aġġustament tal-livell limitu.
            
            
               Artikolu 5
            
            
               Trażmissjoni tad-dejta
            
            
               (1)L-Istati Membri għandhom jipprovdu d-dejta lill-Kummissjoni (Eurostat) kif stipulat fl-Annessi I u II.
            
            
               (2)Il-Kummissjoni għandha tistabbilixxi u tadotta, permezz ta' atti ta' implimentazzjoni, il-format u l-arranġamenti għat-trażmissjoni tad-dejta kif stipulat fl-Annessi. Dawk l-atti ta' implimentazzjoni jiġu adottati f'konformità mal-proċedura ta' eżami msemmija fl-Artikolu 11(2).
            
            
               Artikolu 6
            
            
               Perjodu ta' referenza u frekwenza tat-trażmissjoni
            
            
               (1)L-Istati Membri għandhom jiġbru d-dejta kollha speċifikata fl-Annessi ta' dan ir-Regolament mill-bidu tas-sena kalendarja wara l-adozzjoni ta' dan ir-Regolament u għandhom jipprovdu statistika lill-Kummissjoni (Eurostat) fi żmien tliet xhur mit-tmiem tal-perjodu ta' referenza.
            
            
               (2)It-trażmissjoni tal-frekwenza għandha tkun:
            
            
               (a)
                     annwali (Jannar sa Diċembru) għad-dejta msemmija fil-punti 6(a) u 7 tal-Anness I u l-punti 5(a) u 6 tal-Anness II;
            
            
               (b)darbtejn fis-sena (Jannar sa Ġunju u Lulju sa Diċembru) għad-dejta msemmija fil-punt 6(b) tal-Anness I u l-punt 5(b) tal-Anness II.
            
            
               Artikolu 7
            
            
               Valutazzjoni tal-kwalità u rapporti
            
            
               (1)L-Istati Membri għandhom jiżguraw il-kwalità tad-dejta f'konformità mal-kriterji tal-kwalità msemmija fl-Artikolu 12(1) tar-Regolament (KE) Nru 223/2009.
            
            
               (2)L-Istati Membri għandhom jinformaw lill-Kummissjoni (Eurostat), mingħajr dewmien, dwar kwalunkwe bidla metodoloġika jew bidla oħra li jista' jkollha impatt sinifikanti fuq l-istatistika tal-prezzijiet tal-gass naturali u l-elettriku, u fi kwalunkwe każ mhux iktar tard minn xahar wara li tokkorri dik il-bidla.
            
         
         
            
               (3)Kull tliet snin l-Istati Membri għandhom jissottomettu rapport tal-kwalità dwar id-dejta lill-Kummissjoni (Eurostat), li juri kif ġiet ikkalkolata dik id-dejta. Dan ir-rapport għandu jinkludi informazzjoni dwar l-ambitu u l-ġbir tad-dejta, il-kriterji tal-kalkolu, il-metodoloġija u s-sorsi tad-dejta użati, u kwalunkwe bidla fis-sorsi jew il-metodoloġija.
            
            
               (4)Il-Kummissjoni (Eurostat) għandha tivvaluta l-kwalità tad-dejta trażmessa u l-informazzjoni fornuta fir-rapporti tal-kwalità u għandha tipprepara u tiddissemina rapport sommarju tal-valutazzjoni tal-kwalità.
            
            
               (5)Meta l-Kummissjoni (Eurostat) tidentifika anomaliji statistikament sinifikanti jew inkonsistenzi fid-dejta fornuta, tista' titlob lill-awtoritajiet nazzjonali għal tqassim xieraq tad-dejta kif ukoll il-metodi tal-kalkolu jew tal-evalwazzjoni li fuqhom tkun ibbażata d-dejta fornuta, sabiex issir valutazzjoni tad-dejta u, jekk ikun hemm bżonn, titlob li kwalunkwe dejta jew informazzjoni meqjusa skorretta tiġi emendata u sottomessa mill-ġdid mill-Istat Membru konċernat.
            
            
               (6)Il-Kummissjoni għandha tiddetermina, permezz ta' atti ta' implimentazzjoni, ir-rekwiżiti għar-rapporti tal-kwalità, u l-istruttura u l-komparabbiltà tagħhom imsemmija fil-paragrafu 3. Dawk l-atti ta' implimentazzjoni jiġu adottati f'konformità mal-proċedura ta' eżami msemmija fl-Artikolu 11(2).
            
            
               Artikolu 8
            
            
               Disseminazzjoni
            
            
               Il-Kummissjoni (Eurostat) għandha tiddissemina l-istatistika tal-prezzijiet tal-gass naturali u l-elettriku mhux aktar tard minn ħames xhur wara t-tmiem ta' kull perjodu ta' referenza.
            
            
               Artikolu 9
            
            
               Derogi
            
            
               (1)Id-derogi jistgħu jingħataw permezz ta' atti ta' implimentazzjoni f'rabta ma' dawk l-obbligi speċifiċi li għalihom l-applikazzjoni ta' dan ir-Regolament għas-sistema nazzjonali tal-istatistika ta' Stat Membru tirrikjedi adattamenti maġġuri u aktarx twassal għal piż addizzjonali sinifikanti fuq dawk li jwieġbu. Dawk l-atti ta' implimentazzjoni jiġu adottati f'konformita' mal-proċedura ta' eżami msemmija fl-Artikolu 11(2) mhux iktar tard minn [xx-xx-xxx].
            
            
               (2)Għall-finijiet tal-paragrafu 1, l-Istat Membru konċernat għandu jippreżenta talba debitament ġustifikata lill-Kummissjoni mhux iktar tard minn disa' xhur wara d-dħul fis-seħħ ta' dan ir-Regolament.
            
            
               (3)Id-derogi għandhom jibqgħu fis-seħħ għall-iqsar perjodu ta' żmien possibbli u fi kwalunkwe każ dan il-perjodu ma għandux jaqbeż it-tliet snin.
            
            
               (4)Stat Membru li jkun ingħata deroga f'konformità mal-paragrafu 1 għandu jkompli japplika d-dispożizzjonijiet rilevanti tad-Direttiva 2008/92/KE għad-durata tal-perjodu ta' deroga.
            
            
               Artikolu 10
            
            
               Eżerċizzju tad-delega
            
            
               (1)Is-setgħa tal-adozzjoni tal-atti delegati hija mogħtija lill-Kummissjoni soġġett għall-kundizzjonijiet stabbiliti f'dan l-Artikolu.
            
            
               (2)Id-delega tas-setgħat imsemmija fl-Artikolu 4(3) għandha tingħata għal perjodu ta’ żmien mhux determinat minn [xx-xx-xxx] 'il quddiem.
            
            
               (3)Id-delega tas-setgħat imsemmija fl-Artikolu 4(3) tista’ tiġi revokata fi kwalunkwe mument mill-Parlament Ewropew jew mill-Kunsill. Deċiżjoni li tirrevoka għandha ttemm id-delega ta' setgħa speċifikata f'dik id-deċiżjoni. Għandha ssir effettiva l-għada tal-pubblikazzjoni tad-deċiżjoni f'Il-Ġurnal Uffiċjali tal-Unjoni Ewropea jew f'data aktar tard speċifikata hemmhekk. Ma għandhiex taffettwa l-validità ta' kwalunkwe att delegat li jkun diġà fis-seħħ.
            
            
               (4)Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill.
            
            
               (5)Att delegat adottat skont l-Artikolu 4(3) jidħol fis-seħħ biss jekk ma tiġix espressa oġġezzjoni mill-Parlament Ewropew jew mill-Kunsill fi żmien xahrejn min-notifika ta’ dak l-att lill-Parlament Ewropew jew lill-Kunsill jew jekk, qabel ma jiskadi dak il-perjodu, il-Parlament Ewropew u l-Kunsill ikunu t-tnejn li huma informaw lill-Kummissjoni li mhumiex sejrin joġġezzjonaw. Dak il-perjodu għandu jiġi estiż b’xahrejn fuq l-inizjattiva tal-Parlament Ewropew jew tal-Kunsill.
            
         
         
            
               Artikolu 11
            
            
               Proċedura ta' kumitat
            
            
               (1)Il-Kummissjoni għandha tiġi megħjuna mill-Kumitat tas-Sistema Ewropea tal-Istatistika stabbilit permezz tar-Regolament (KE) Nru 223/2009. Dak il-Kumitat għandu jkun kumitat fi ħdan it-tifsira tar-Regolament (UE) Nru 182/2011
                  7
               .
            
            
               (2)Meta ssir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
            
            
               Artikolu 12
            
            
               Tħassir tad-Direttiva 2008/92/KE
            
            
               (1)Id-Direttiva 2008/92/KE titħassar.
            
            
               (2)Ir-referenzi għad-Direttiva mħassra huma referenzi għal dan ir-Regolament.
            
            
               Artikolu 13
            
            
               Dħul fis-seħħ
            
            
               Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
         
         
            
                  
                     (1)
                  Opinjoni tal-Parlament Ewropew ta' ... (għadha mhux ippubblikata fil-Ġurnal Uffiċjali) u d-Deċiżjoni tal-Kunsill ta' ...
               
               
                  
                     (2)
                  Id-Direttiva 2008/92/KE tal-Parlament Ewropew u tal-Kunsill tat-22 ta’ Ottubru 2008 li tikkonċerna l-proċedura Komunitarja sabiex tittejjeb it-trasparenza ta’ prezzijiet tal-gass u tal-elettriku imposti fuq konsumaturi industrijali (ĠU L 298, 7.11.2008, p. 9).
               
               
                  
                     (3)
                  Ir-Regolament (KE) Nru 223/2009 tal-Parlament Ewropew u tal-Kunsill tal-11 ta’ Marzu 2009 dwar l-Istatistika Ewropea u li jħassar ir-Regolament (Euratom, KE) Nru 1101/2008 tal-Parlament Ewropew u tal-Kunsill dwar it-trażmissjoni ta’ dejta suġġetta għall-kunfidenzjalità statistika lill-Uffiċċju tal-Istatistika tal-Komunitajiet Ewropej, ir-Regolament tal-Kunsill (KE) Nru 322/97 u d-Deċiżjoni tal-Kunsill 89/382/KEE, Euratom li tistabbilixxi Kumitat dwar il-Programmi tal-Istatistika tal-Komunitajiet Ewropej (ĠU L 87, 31.3.2009, p. 164).
               
               
                  
                     (4)
                  Ir-Regolament (KE) Nru 1099/2008 tal-Parlament Ewropew u tal-Kunsill tat-22 ta' Ottubru 2008 dwar l-istatistika dwar l-enerġija (ĠU L 304, 14.11.2008, p. 6-11).
               
               
                  
                     (5)
                  Id-Direttiva 2009/72/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern fil-qasam tal-elettriku u li temenda d-Direttiva 2003/54/KE (ĠU L 211, 14.8.2009, p. 55).
               
               
                  
                     (6)
                  Id-Direttiva 2009/73/KE tal-Parlament Ewropew u tal-Kunsill tat-13 ta' Lulju 2009 dwar ir-regoli komuni għas-suq intern tal-gass naturali u li tħassar id-Direttiva 2003/55/KE (ĠU L 211, 14.8.2009, p. 94).
               
               
                  
                     (7)
                  Ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU L 55, 28.2.2011, p. 13-18).
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 18.11.2015
            COM(2015) 496 final
            ANNESSI
            tal-Proposta għalREGOLAMENT TAL-PARLAMENT EWROPEW U TAL-KUNSILL dwar l-istatistika Ewropea tal-prezzijiet tal-gass naturali u tal-elettriku li jħassar id-Direttiva 2008/92/KE tal-Parlament Ewropew u tal-Kunsill li tikkonċerna l-proċedura Komunitarja sabiex tittejjeb it-trasparenza ta’ prezzijiet tal-gass u tal-elettriku imposti fuq konsumaturi industrijali
            
               
         
         
            
               ANNESSI
            
            
               ANNESS I - PREZZIJIET TAL-GASS NATURALI
            
            
               Dan l-Anness jistabbilixxi l-metodoloġija għall-ġbir u l-kompilazzjoni tad-dejta statistika dwar il-prezzijiet tal-gass naturali għad-dar u l-konsumaturi finali mhux domestiċi.
            
            
               1. Prezzijiet
            
            
               Il-prezzijiet li għandhom jiġu rapportati huma prezzijiet mitluba minn konsumaturi domestiċi u konsumaturi finali mhux domestiċi li jixtru l-gass naturali għall-użu tagħhom stess li jiġi distribwit mis-sistema prinċipali.
            
            
               2. Gass naturali
            
            
               Il-gass naturali jinkludi gass naturali u fjuwils gassużi oħrajn imħallta bil-gass naturali fin-netwerk tat-trażmissjoni u d-distribuzzjoni, bħall-bijogass. Fjuwils gassużi oħrajn li huma distribwiti min-netwerks dedikati mingħajr ma jitħalltu bil-gass naturali (eż. gass għall-produzzjoni tal-gass, gass għall-produzzjoni tal-kokk, gass għall-forn tal-blast u bijogass) għandhom jiġu esklużi.
            
            
               3. Unitajiet tar-rapportar
            
            
               Id-dejta trid tinkludi l-konsumaturi kollha domestiċi u l-konsumaturi finali mhux domestiċi tal-gass naturali, iżda trid teskludi lil dawk il-konsumaturi li jużaw il-gass biss għal:
            
            
               il-ġenerazzjoni tal-elettriku fl-impjanti tal-enerġija jew f'impjanti ta' sħana u enerġija kombinati (CHP); jew
            
            
               skopijiet mhux tal-enerġija (eż. għall-użu fl-industrija tas-sustanzi kimiċi).
            
            
               4. Unitajiet tal-kejl
            
            
               Il-prezzijiet li għandhom jiġu rapportati huma l-prezzijiet nazzjonali medji mitluba mill-konsumaturi domestiċi u l-konsumaturi finali mhux domestiċi.
            
            
               Il-prezzijiet huma espressi fil-munita nazzjonali għal kull gigajoule (GJ). L-unità tal-enerġija użata trid titkejjel abbażi tal-valur kalorifiku gross (GCV).
            
            
               Il-prezzijiet iridu jiġu ponderati skont is-sehem mis-suq tal-impriżi tal-provvista tal-gass naturali f'kull livell tal-konsum. Jekk ma jkunx possibbli li jiġu kkalkulati l-prezzijiet medji ponderati, jistgħu jiġu fornuti l-prezzijiet medji aritmetiċi. Fi kwalunkwe każ, id-dejta trid tkopri sehem rappreżentattiv tas-suq nazzjonali.
            
            
            
               5. Livelli tal-konsum
            
            
               Il-prezzijiet li għandhom jiġu rapportati jridu jkunu bbażati fuq sistema ta' livelli tal-konsum annwali standard tal-gass naturali.
            
            
               (a) Għall-konsumaturi domestiċi, għandhom japplikaw il-livelli li ġejjin:
            
         
         
            
                     
                        Livell tal-konsum
                     
                  
                  
                     
                        Konsum annwali tal-gass naturali (GJ)
                     
                  
               
                     
                  
                  
                     
                        Minimu
                     
                  
                  
                     
                        Massimu
                     
                  
               
                     
                        Livell D1
                     
                  
                  
                     
                  
                  
                     
                        < 20
                     
                  
               
                     
                        Livell D2
                     
                  
                  
                     
                        ≥20
                     
                  
                  
                     
                        <200
                     
                  
               
                     
                        Livell D3
                     
                  
                  
                     
                        ≥ 200
                     
                  
                  
                     
                  
               
            
               (b)
                     Għall-konsumaturi finali mhux domestiċi, għandhom japplikaw il-livelli li ġejjin:
            
            
                     
                        Livell tal-konsum
                     
                  
                  
                     
                        Konsum annwali tal-gass naturali (GJ)
                     
                  
               
                     
                  
                  
                     
                        Minimu
                     
                  
                  
                     
                        Massimu
                     
                  
               
                     
                        Livell I1
                     
                  
                  
                     
                  
                  
                     
                        < 1 000
                     
                  
               
                     
                        Livell I2
                     
                  
                  
                     
                        ≥1 000
                     
                  
                  
                     
                        <10 000
                     
                  
               
                     
                        Livell I3
                     
                  
                  
                     
                        ≥10 000
                     
                  
                  
                     
                        <100 000
                     
                  
               
                     
                        Livell I4
                     
                  
                  
                     
                        ≥100 000
                     
                  
                  
                     
                        <1 000 000
                     
                  
               
                     
                        Livell I5
                     
                  
                  
                     
                        ≥1 000 000
                     
                  
                  
                     
                        <4 000 000
                     
                  
               
                     
                        Livell I6
                     
                  
                  
                     
                        ≥ 4 000 000
                     
                  
                  
                     
                  
               
            
               6. Livell ta' detall
                     
            
            
               Il-prezzijiet konċernati għandhom jinkludu l-imposti kollha li jridu jitħallsu: imposti tan-netwerk flimkien mal-enerġija kkunsmata nieqes kwalunkwe ribass jew primjum, flimkien ma' kwalunkwe imposta oħra (eż. tariffi tal-kiri tal-miter, imposti permanenti). L-imposti tal-konnessjoni inizjali għandhom jiġu esklużi.
            
            
               Id-dejta dettaljata għandha tiġi fornuta kif speċifikat hawn taħt.
            
            
               (a)
                     Livell ta' dettall meħtieġ għall-komponenti u s-subkomponenti
            
            
               Il-prezzijiet fornuti għandhom jitqassmu fi tliet komponenti ewlenin u f'subkomponenti separati.
            
            
               Il-prezz finali tal-konsumatur għall-gass naturali skont il-livell tal-konsum huwa s-somma tat-tliet komponenti ewlenin: il-komponent tal-enerġija u l-provvista, il-komponent tan-netwerk (trażmissjoni u distribuzzjoni) u l-komponent li jinkludi t-taxxi, il-levies, it-tariffi u l-imposti.
            
            
                     
                        Komponent u
                     
                     
                        Subkomponent
                     
                  
                  
                     
                        Deskrizzjoni
                     
                  
               
                     
                        enerġija u provvista 
                     
                  
                  
                     
                        Dan il-komponent irid jinkludi l-prezz tal-komodità għall-gass naturali li jitħallas mill-fornitur jew il-prezz tal-gass naturali fil-punt tad-dħul fis-sistema ta' trażmissjoni, inkluż, jekk applikabbli, il-kostijiet tal-ħżin flimkien ma' kostijiet marbuta mal-bejgħ tal-gass naturali lill-konsumaturi finali.
                     
                  
               
                     
                        netwerk
                     
                  
                  
                     
                        Il-prezz tan-netwerk irid jinkludi l-kostijiet li ġejjin: tariffi tat-trażmissjoni u d-distribuzzjoni, telf tat-trażmissjoni u d-distribuzzjoni, kostijiet tan-netwerk, kostijiet tas-servizz ta' wara l-bejgħ, kostijiet tas-servizz tas-sistema u l-kiri tal-miter u l-kostijiet tal-użu tal-miter. 
                     
                  
               
                     
                        Subkomponent
                     
                  
                  
                     
                        Il-komponent tan-netwerk irid jitqassam f'kostijiet tat-trażmissjoni u kostijiet tan-netwerk tad-distribuzzjoni, kif ġej:
                     
                  
               
                     
                  
                  
                     
                        1. Is-sehem medju relattiv globali tal-kostijiet tat-trażmissjoni (espress bħala perċentwal tal-kostijiet totali tan-netwerk u bbażat fuq il-livelli tal-konsum definiti fil-punt 5).
                     
                  
               
                     
                  
                  
                     
                        2. Is-sehem medju relattiv globali tal-kostijiet tad-distribuzzjoni (espress bħala perċentwal tal-kostijiet totali tan-netwerk u bbażat fuq il-livelli tal-konsum definiti fil-punt 5).
                     
                  
               
                     
                        taxxi, tariffi, levies u imposti 
                     
                  
                  
                     
                        Dan il-komponent huwa s-somma tas-subkomponenti kollha (taxxi, tariffi, levies u imposti) elenkati hawn taħt. 
                     
                  
               
                     
                        Subkomponenti
                     
                  
                  
                     
                        Is-subkomponenti li ġejjin iridu jiġu rapportati bħala entrati individwali għal kull livell tal-konsum definit fil-punt 5. 
                     
                  
               
                     
                  
                  
                     
                        1. It-taxxa fuq il-valur miżjud kif deskritt fid-Direttiva tal-Kunsill 2006/112/KE
                           1
                         dwar is-sistema komuni tat-taxxa fuq il-valur miżjud.
                     
                  
               
                     
                  
                  
                     
                        2. Taxxi, tariffi, levies jew imposti marbuta mal-promozzjoni ta' sorsi tal-enerġija rinnovabbli, l-effiċjenza enerġetika u l-ġenerazzjoni tas-CHP.
                     
                  
               
                     
                  
                  
                     
                        3. Taxxi, tariffi, levies jew imposti marbuta ma' kumulazzjonijiet strateġiċi, pagamenti tal-kapaċità u s-sigurtà tal-enerġija; taxxi fuq id-distribuzzjoni tal-gass; kostijiet imqassma u levies fuq l-awtoritajiet regolatorji tal-finanzjament tal-enerġija jew l-operaturi tas-suq.
                     
                  
               
                     
                  
                  
                     
                        4. Taxxi, tariffi, levies jew imposti marbuta mal-kwalità tal-arja u l-ambjent; taxxi fuq l-emissjonijiet tad-CO2 jew gassijiet serra oħrajn. 
                     
                  
               
                     
                  
                  
                     
                        5. It-taxxi, it-tariffi, il-levies jew l-imposti l-oħrajn kollha mhux koperti minn kwalunkwe waħda mill-erba' kategoriji preċedenti: appoġġ għat-tisħin distrettwali; imposti fiskali lokali jew reġjonali; kumpens għall-gżejjer; tariffi ta' konċessjoni marbuta ma' liċenzji u tariffi għall-okkupar ta' art u proprjetà pubblika jew privata minn netwerks jew apparat ieħor. 
                     
                  
               
               (b)
                     Livell ta' dettall abbażi tat-tassazzjoni
            
            
               Id-dejta tal-prezzijiet trid titqassam f'dawn it-tliet livelli li ġejjin:
            
            
                     
                        Livell
                     
                  
                  
                     
                        Deskrizzjoni
                     
                  
               
                     
                     
                        prezzijiet esklużi t-taxxi, it-tariffi, il-levies u l-imposti kollha
                     
                  
                  
                     
                        Dan il-livell tal-prezzijiet jinkludi biss il-komponent tal-enerġija u l-provvista u l-komponent tan-netwerk. 
                     
                  
               
                     
                     
                        prezzijiet esklużi t-taxxa fuq il-valur miżjud (VAT) u taxxi rikoverabbli oħrajn 
                     
                  
                  
                     
                        Dan il-livell tal-prezzijiet jinkludi l-komponent tal-enerġija u l-provvista, il-komponent tan-netwerk u t-taxxi, it-tariffi, il-levies u l-imposti kkunsidrati bħala mhux rikoverabbli għall-konsumaturi finali mhux domestiċi. Għall-konsumaturi domestiċi dan il-livell tal-prezzijiet jinkludi l-komponenti tal-enerġija u n-netwerk u t-taxxi, it-tariffi, il-levies u l-imposti iżda jeskludi l-VAT. 
                     
                  
               
                     
                     
                        prezzijiet inklużi t-taxxi kollha
                     
                  
                  
                     
                        Dan il-livell tal-prezzijiet jinkludi l-komponent tal-enerġija u l-provvista, il-komponent tan-netwerk, u t-taxxi, it-tariffi, il-levies u l-imposti rikoverabbli u mhux rikoverabbli kollha.
                     
                  
               
            
            
            
            
               7. Volumi tal-konsum
            
         
         
            
               L-Istati Membri jridu jittrażmettu l-informazzjoni dwar is-sehem relattiv tal-gass naturali f'kull livell tal-konsum abbażi tal-volum totali li għalih jirreferu l-prezzijiet.
            
            
               Il-volumi tal-konsum annwali għal kull livell tal-konsum iridu jiġu rapportati darba fis-sena fl-istess ħin li tiġi rapportata d-dejta tal-prezzijiet għat-tieni simestru. 
            
            
            
               Id-dejta ma tridx tkun iktar qadima minn sentejn.
            
            
               ANNESS II — PREZZIJIET TAL-ELETTRIKU
            
            
               Dan l-Anness jistabbilixxi l-metodoloġija għall-ġbir u l-kompilazzjoni tad-dejta statistika dwar il-prezzijiet tal-elettriku għad-dar u l-konsumaturi finali mhux domestiċi.
            
            
               1. Prezzijiet
            
            
               Il-prezzijiet li għandhom jiġu rapportati huma dawk mitluba minn konsumaturi domestiċi u konsumaturi finali mhux domestiċi li jixtru l-elettriku għall-użu tagħhom stess.
            
            
               2. Unitajiet tar-rapportar
            
            
               Id-dejta trid tinkludi l-konsumaturi kollha domestiċi u konsumaturi finali mhux domestiċi tal-elettriku, iżda l-elettriku ġġenerat u kkunsmat mill-awtoprodutturi għandu jiġi eskluż mill-obbligu ta' rapportar.
            
            
               3. Unità ta' kejl
            
            
               Il-prezzijiet li għandhom jiġu rapportati huma l-prezzijiet nazzjonali medji mitluba mill-konsumaturi domestiċi u l-konsumaturi finali mhux domestiċi. 
                     
                  
               Il-prezzijiet huma espressi fil-munita nazzjonali għal kull kilowatt-siegħa (kWh).
            
            
               Il-prezzijiet iridu jiġu ponderati skont is-sehem tas-suq tal-impriżi tal-provvista tal-elettriku f'kull livell tal-konsum. Jekk ma jkunx possibbli li jiġu kkalkulati l-prezzijiet medji ponderati, jistgħu jiġu fornuti l-prezzijiet medji aritmetiċi. Fi kwalunkwe każ, id-dejta trid tkopri sehem rappreżentattiv tas-suq nazzjonali.
            
            
            
               4. Livelli tal-konsum
            
            
               Il-prezzijiet li għandhom jiġu rapportati jridu jkunu bbażati fuq sistema ta' livelli tal-konsum annwali standard tal-elettriku.
            
            
               (a)
                     Għall-konsumaturi domestiċi, għandhom japplikaw il-livelli li ġejjin:
            
            
                     
                        Livell tal-konsum
                     
                  
                  
                     
                        Konsum annwali tal-elettriku (kWh)
                     
                  
               
                     
                  
                  
                     
                        Minimu
                     
                  
                  
                     
                        Massimu
                     
                  
               
                     
                        Livell DA
                     
                  
                  
                     
                  
                  
                     
                        <1 000 
                     
                  
               
                     
                        Livell DB
                     
                  
                  
                     
                        ≥1 000
                     
                  
                  
                     
                        <2 500
                     
                  
               
                     
                        Livell DC
                     
                  
                  
                     
                        ≥2 500
                     
                  
                  
                     
                        <5 000
                     
                  
               
                     
                        Livell DD
                     
                  
                  
                     
                        ≥5 000
                     
                  
                  
                     
                        <15 000
                     
                  
               
                     
                        Livell DE
                     
                  
                  
                     
                        ≥15 000
                     
                  
                  
                     
                  
               
            
               (b)
                     Għall-konsumaturi finali mhux domestiċi, għandhom japplikaw il-livelli li ġejjin:
            
         
         
            
                     
                        Livell tal-konsum
                     
                  
                  
                     
                        Konsum annwali tal-elettriku (MWh)
                     
                  
               
                     
                  
                  
                     
                        Minimu
                     
                  
                  
                     
                        Massimu
                     
                  
               
                     
                        Livell IA
                     
                  
                  
                     
                  
                  
                     
                        <20
                     
                  
               
                     
                        Livell IB
                     
                  
                  
                     
                        ≥20
                     
                  
                  
                     
                        <500
                     
                  
               
                     
                        Livell IC
                     
                  
                  
                     
                        ≥500
                     
                  
                  
                     
                        <2 000
                     
                  
               
                     
                        Livell ID
                     
                  
                  
                     
                        ≥2 000
                     
                  
                  
                     
                        <20 000
                     
                  
               
                     
                        Livell IE
                     
                  
                  
                     
                        ≥20 000
                     
                  
                  
                     
                        <70 000
                     
                  
               
                     
                        Livell IF
                     
                  
                  
                     
                        ≥70 000
                     
                  
                  
                     
                        <150 000
                     
                  
               
                     
                        Livell IG
                     
                  
                  
                     
                        ≥150 000
                     
                  
                  
                     
                  
               
            
               5. Livell ta' detall
                     
            
            
               Il-prezzijiet konċernati għandhom jinkludu l-imposti kollha li jridu jitħallsu: imposti tan-netwerk flimkien mal-enerġija kkunsmata, nieqes kwalunkwe ribass jew primjum, flimkien ma' imposti oħrajn (eż. kiri tal-miter, imposti permanenti). L-imposti tal-konnessjoni inizjali għandhom jiġu esklużi.
            
            
               Id-dejta dettaljata għandha tiġi fornuta kif speċifikat hawn taħt.
            
            
               (a)
                     Livell ta' dettall meħtieġ għall-komponenti u s-subkomponenti
            
            
               Il-prezzijiet fornuti għandhom jitqassmu fi tliet komponenti ewlenin u f'subkomponenti separati.
            
            
               Il-prezz finali tal-konsumatur għall-elettriku skont il-livell tal-konsum huwa s-somma tat-tliet komponenti ewlenin: il-komponent tal-enerġija u l-provvista, il-komponent tan-netwerk (trażmissjoni u distribuzzjoni) u l-komponent li jinkludi t-taxxi, il-levies, it-tariffi u l-imposti.
            
            
                     
                        Komponent u
                     
                     
                        Subkomponent
                     
                  
                  
                     
                        Deskrizzjoni
                     
                  
               
                     
                        enerġija u provvista 
                     
                  
                  
                     
                        Dan il-komponent irid jinkludi l-kostijiet li ġejjin: ġenerazzjoni, aggregazzjoni, enerġija tal-bilanċ, kostijiet tal-enerġija fornuta, servizzi tal-konsumatur, ġestjoni ta' wara l-bejgħ u kostijiet oħra tal-provvista.
                     
                  
               
                     
                        netwerk 
                     
                  
                  
                     
                        Il-prezz tan-netwerk irid jinkludi l-kostijiet li ġejjin: tariffi tat-trażmissjoni u d-distribuzzjoni, telf tat-trażmissjoni u d-distribuzzjoni, kostijiet tan-netwerk, kostijiet tas-servizz ta' wara l-bejgħ, kostijiet tas-servizz tas-sistema, u l-kiri tal-miter u l-kostijiet tal-użu tal-miter. 
                     
                  
               
                     
                        Subkomponent
                     
                  
                  
                     
                        Il-komponent tan-netwerk irid jitqassam f'kostijiet tat-trażmissjoni u kostijiet tan-netwerk tad-distribuzzjoni, kif ġej: 
                     
                  
               
                     
                  
                  
                     
                        1. Is-sehem medju relattiv globali tal-kostijiet tat-trażmissjoni (espress bħala perċentwal tal-kostijiet totali tan-netwerk u bbażat fuq il-livelli tal-konsum definiti fil-punt 4).
                     
                  
               
                     
                  
                  
                     
                        2. Is-sehem medju relattiv globali tal-kostijiet tad-distribuzzjoni (espress bħala perċentwal tal-kostijiet totali tan-netwerk u bbażat fuq il-livelli tal-konsum definiti fil-punt 4).
                     
                  
               
                     
                        taxxi, tariffi, levies u imposti 
                     
                  
                  
                     
                        Dan il-komponent huwa s-somma tat-taxxi, it-tariffi, il-levies u l-imposti kollha elenkati hawn taħt. 
                     
                  
               
                     
                        Subkomponent
                     
                  
                  
                     
                        Is-subkomponenti li ġejjin iridu jiġu rapportati bħala entrati individwali għal kull livell tal-konsum definit fil-punt 4. 
                     
                  
               
                     
                  
                  
                     
                        1. It-taxxa fuq il-valur miżjud kif definit fid-Direttiva tal-Kunsill 2006/112/KE dwar is-sistema komuni tat-taxxa fuq il-valur miżjud.
                     
                  
               
                     
                  
                  
                     
                        2. Taxxi, tariffi, levies jew imposti marbuta mal-promozzjoni ta' sorsi tal-enerġija rinnovabbli, l-effiċjenza enerġetika u l-ġenerazzjoni tas-CHP.
                     
                  
               
                     
                  
                  
                     
                        3. Taxxi, tariffi, levies jew imposti marbuta mal-pagamenti tal-kapaċità, is-sigurtà tal-enerġija u l-adegwatezza tal-ġenerazzjoni; taxxi fuq ir-ristrutturar tal-industrija tal-faħam; taxxi fuq id-distribuzzjoni tal-elettriku. Kostijiet imqassma u levies fuq l-awtoritajiet regolatorji tal-finanzjament tal-enerġija jew l-operaturi tas-suq.
                     
                  
               
                     
                  
                  
                     
                        4. Taxxi, tariffi, levies jew imposti marbuta mal-kwalità tal-arja u għall-finijiet ambjentali, mad-CO2 jew taxxi għall-emissjonijiet ta' gassijiet serra oħrajn. 
                     
                  
               
                     
                  
                  
                     
                        5. Taxxi, tariffi, levies jew imposti marbuta mas-settur nukleari, inkluż id-dekummisjonar nukleari, l-ispezzjonijiet u t-tariffi għall-installazzjonijiet nukleari.
                     
                  
               
                     
                  
                  
                     
                        6. It-taxxi, it-tariffi, il-levies jew l-imposti l-oħrajn kollha mhux koperti minn kwalunkwe waħda mill-ħames kategoriji preċedenti: appoġġ għat-tisħin distrettwali; imposti fiskali lokali jew reġjonali; kumpens għall-gżejjer; tariffi ta' konċessjoni marbuta ma' liċenzji u tariffi għall-okkupar ta' art u proprjetà pubblika jew privata minn netwerks jew apparat ieħor. 
                     
                  
               
               (b)
                     Livell ta' dettall abbażi tat-tassazzjoni
            
            
               Id-dejta tal-prezzijiet trid titqassam f'dawn it-tliet livelli li ġejjin:
            
            
                     
                        Livell
                     
                  
                  
                     
                        Deskrizzjoni
                     
                  
               
                     
                     
                        prezzijiet esklużi t-taxxi, it-tariffi, il-levies u l-imposti kollha
                     
                  
                  
                     
                        Dan il-livell tal-prezzijiet jinkludi biss il-komponent tal-enerġija u l-provvista u l-komponent tan-netwerk. 
                     
                  
               
                     
                     
                        prezzijiet esklużi t-taxxa fuq il-valur miżjud (VAT) u taxxi rikoverabbli oħrajn 
                     
                  
                  
                     
                        Dan il-livell tal-prezzijiet jinkludi l-komponent tal-enerġija u l-provvista, il-komponent tan-netwerk u t-taxxi, it-tariffi, il-levies u l-imposti kkunsidrati bħala mhux rikoverabbli għall-konsumaturi finali mhux domestiċi. Għall-konsumaturi domestiċi dan il-livell tal-prezzijiet jinkludi l-komponenti tal-enerġija u n-netwerk u t-taxxi, it-tariffi, il-levies u l-imposti iżda jeskludi l-VAT. 
                     
                  
               
                     
                     
                        prezzijiet inklużi t-taxxi kollha
                     
                  
                  
                     
                        Dan il-livell tal-prezzijiet jinkludi l-komponent tal-enerġija u l-provvista, il-komponent tan-netwerk, u t-taxxi, it-tariffi, il-levies u l-imposti rikoverabbli u mhux rikoverabbli kollha.
                     
                  
               
            
            
            
               6. Volumi tal-konsum
            
            
               L-Istati Membri jridu jittrażmettu l-informazzjoni dwar is-sehem relattiv tal-elettriku f'kull livell tal-konsum abbażi tal-volum totali li għalih jirreferu l-prezzijiet.
            
            
               Il-volumi tal-konsum annwali għal kull livell tal-konsum iridu jiġu rapportati darba fis-sena fl-istess ħin li tiġi rapportata d-dejta tal-prezzijiet għat-tieni simestru.
            
            
               Id-dejta ma tridx tkun iktar qadima minn sentejn.
            
         
         
            
                  
                     (1)
                  Id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni tat-taxxa fuq il-valur miżjud (ĠU L 347/1, 11.12.2006, p.1)